पात्र , पात्र की मन:स्थिति, परिवेश , स्तर , परिस्थिति बहुत सारे ऐसे कारक हैं जो भाषा के स्वरूप का निर्धारण करते हैं। लघुकथा के बारे में मैं कहना चाहूँगा कि यह विधा भी कमज़ोर भाषा, सीमित अनुभव , घटना को ही कथा मान बैठना, उसे बिना तराशे अखबारी समाचार की तरह पेश कर देना या किसी प्रिय घटना को ही विषयवस्तु मान लेने वाले लेखकों के कारण और कुछ विधागत जानकारी से शून्य लोगों की वाहवाही में घिरकर सही उद्देश्य से भटक सकती है । शिल्प और शैली का नवीनतम प्रयोग करना लम्बे एवं गम्भीर भाषा-अध्ययन के पश्चात ही आता है । भाषा -शिल्प में भाषा उस अश्वमेध के घोड़े की तरह है , जिसकी वल्गा थामने का मतलब है- पीछे आ रहे सैन्यदल से भी जूझना पड़ता है अर्थात् वल्गा थामने वाले से अतिरिक्त शौर्य की उम्मीद की जाती है । इसी प्रकार लघुकथा में किसी नव्य प्रयोग का अपनाना ही महत्त्वपूर्ण नहीं है ;बल्कि उसका निर्वाह भी आवश्यक है ।